[{"text_idx": "#000007", "text": "Y wasgfa gredyd oedd y peth diwethaf ar feddyliau\u2019r miloedd o bobl a dyrrodd i dref farchnad Aberhonddu ar gyfer 17eg Gw\u0302yl Fwyd flynyddol Bannau Brycheiniog ddydd Sadwrn diwethaf yn benderfynol o brynu cynnyrch lleol ffres. Yn wir, roedd y rhan fwyaf o\u2019r stondinau mor boblogaidd fel eu bod nhw wedi gwerthu allan cyn cinio!"}, {"text_idx": "#000008", "text": "Roedd marchnad Aberhonddu yn fwrlwm o weithgarwch, gyda thros 70 o stondinau yn cynnig popeth o sudd afal, me\u0302l, pasteiod cartref, pasta, cyri, teisennau crwst, bara, cawsiau, cacennau, siocled, cynnyrch heb glwten a chynnyrch fegan i ddanteithion eraill fel cig moch, porc, cig eidion a chig oen ffres lleol."}, {"text_idx": "#000009", "text": "Canmolodd y Cynghorydd Geraint Hopkins, Cadeirydd Awdurdod Parc Cenedlaethol Bannau Brycheiniog, yr w\u0302yl: \u201cMae pawb yn Awdurdod y Parc Cenedlaethol yn hynod falch o W\u0302yl Fwyd Bannau Brycheiniog ac rydyn ni\u2019n ddiolchgar iawn i\u2019n holl gefnogwyr, o bell ac agos, a\u2019n harianwyr \u2013 gan gynnwys Llywodraeth Cymru. Mae cymaint o wyliau tebyg wedi mynd i\u2019r wal oherwydd problemau ariannol, felly mae pawb yma yn haeddu cymaint o glod am gadw i fynd o dan amgylchiadau anodd. Y bwyd, y corau, y gerddoriaeth, y cystadleuwyr \u2013 mae hwn yn ddigwyddiad cymunedol go iawn ac mae\u2019n gwella bob blwyddyn.\u201d"}]